o delovanju sistema dostopa do informacij o popravilu in vzdrževanju vozil, vzpostavljenega z Uredbo (ES) št. 715/2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil

1.Uvod

Člen 9 Uredbe (ES) št. 715/2007 (v nadaljnjem besedilu: uredba o Euro 5 in 6) o dostopu do informacij o popravilu in vzdrževanju vozil (v nadaljnjem besedilu: IPV):

„Komisija najpozneje 2. julija 2011 predloži Evropskemu parlamentu in Svetu poročilo o delovanju sistema dostopa do informacij o popravilu in vzdrževanju vozila, v katerem preuči predvsem vpliv na konkurenco in delovanje notranjega trga ter koristi za okolje. Poročilo vsebuje oceno, ali bi bilo v revidirani okvirni direktivi o homologaciji ustrezno konsolidirati vse določbe o dostopu do informacij o popravilu in vzdrževanju vozil.“

Leta 2011 je bilo zelo malo vozil Euro 5 in 6 servisiranih v neodvisnih delavnicah (večina vozil je bila še v garanciji). Poleg tega ni bila na voljo niti objektivna ocena delovanja sistema dostopa do IPV vozila niti podrobni tehnični podatki o sistemu. Zato je bil potreben celovit pregled delovanja sistema, ki bi bil lahko podlaga za pripravo tega poročila.

Evropska komisija je zato počakala do prvega četrtletja 2014, preden je začela študijo, namenjeno pregledu delovanja sistema dostopa do IPV vozil (v nadaljnjem besedilu: študija IPV). Študija IPV zagotavlja celovito in podrobno analizo, ki ji sledijo priporočila, ter zajema šest področij, ki so bistvena za razumevanje delovanja sistema. V spletni knjigarni EU Bookshop je bila objavljena novembra 2014.

Raziskovalne metode za to študijo so vključevale kombinacijo teoretičnih raziskav, analize zbirke podatkov (ki je zajemala 19 uradnih spletišč z IPV), 80 razgovorov z zainteresiranimi stranmi in 2 467 anket. Z obiski pri treh neodvisnih izvajalcih v Nemčiji, Združenem kraljestvu in na Poljskem je bila opravljena tudi terenska raziskava. Med skupinami zainteresiranih strani, s katerimi je bilo med študijo opravljeno posvetovanje, so bili proizvajalci vozil (v nadaljnjem besedilu: proizvajalci originalne opreme); serviserji; proizvajalci orodja in opreme; dobavitelji delov in trgovci na debelo z deli; izdajatelji podatkov; homologacijski organi; predelovalci vozil in nacionalni organi, odgovorni za redne tehnične preglede vozil.

Študija IPV Komisiji zagotavlja poglavitne točne in zanesljive podatke, ki jih Komisija potrebuje za izpolnitev svoje obveznosti poročanja. Izvedena je bila v tesnem sodelovanju s službami Komisije in v skladu s pogoji njenega povabila k oddaji ponudb. Poleg tega je bila zainteresiranim stranem in državam članicam večkrat predstavljena v Tehničnem odboru za motorna vozila in Delovni skupini za motorna vozila ter bila deležna splošne podpore udeležencev.

Splošni namen zakonodaje o dostopu do IPV vozil je spodbujati konkurenco in dobro delovanje notranjega trga. Kot je poudarjeno v študiji IPV, je po nakupu vozila konkurenca na trgih storitev popravil in vzdrževanja ter nadomestnih delov manj močna kot na trgu novih vozil. Povedano drugače, ker so nadomestni deli in tehnično znanje pogosto značilni prav za določeno znamko ali model, bi lahko protikonkurenčne prakse zadevnega proizvajalca škodovale potrošnikom. Posledično se lahko zaradi takih praks zvišajo stroški popravil. Neodvisni izvajalci torej potrošnikom omogočajo večjo izbiro, zagotovljena pa je tudi konkurenca med mrežami proizvajalcev vozil na trgu poprodajnih storitev.

Pričakuje se, da se bodo zaradi večje konkurence med mrežami proizvajalcev vozil in neodvisnimi izvajalci stroški popravil in vzdrževanja za potrošnike znižali. Ti stroški naj bi predstavljali znaten delež skupnih izdatkov potrošnikov za motorna vozila. Če potrošnike odvračajo od zagotavljanja rednega vzdrževanja vozil, lahko vplivajo na javno zdravje in varnost. Vozila, ki niso ustrezno vzdrževana, imajo verjetno višje emisije ter bi lahko negativno vplivala na varnost v cestnem prometu in na okolje.

Da bi lahko neodvisni izvajalci konkurirali na trgu popravil vozil, morajo imeti dostop do IPV. Ta dostop je nujen za izvedbo najrazličnejših postopkov, povezanih z vzdrževanjem avtomobila skozi vso njegovo življenjsko dobo, vključno z diagnosticiranjem napak, popravili in opredelitvijo nadomestnih delov.

V ta namen morajo proizvajalci originalne opreme v skladu z zakonodajo EU neodvisnim izvajalcem zagotoviti preprost, neomejen in standardiziran dostop do IPV vozil.

V tem poročilu je preučeno izpolnjevanje obveznosti glede dostopa do IPV vozil pri proizvajalcih originalne opreme. Preučeno je tudi, ali sistem dostopa do IPV, vzpostavljen z Uredbo, dosega svoje prvotne cilje v smislu učinkov na konkurenco in notranji trg ter okoljskih koristi.

Na podlagi teh izsledkov so v poročilu opisana tudi področja, na katerih bi bilo mogoče spremeniti in izboljšati zakonodajo EU o dostopu do IPV lahkih potniških in gospodarskih vozil (v nadaljnjem besedilu: predpisi IPV).

V skladu s členom 9 uredbe o Euro 5 in 6 je treba oceniti, ali bi bilo v revidirani okvirni direktivi o homologaciji ustrezno konsolidirati vse določbe o dostopu do informacij o popravilu in vzdrževanju vozil. Ta konsolidacija je bila izvedena s predlogom Komisije za uredbo Evropskega parlamenta in Sveta o homologaciji in tržnem nadzoru motornih vozil in njihovih priklopnikov.

2.Izpolnjevanje obveznosti, ki jih imajo proizvajalci originalne opreme na podlagi predpisov IPV

V študiji IPV so bili ocenjeni izvajanje člena 6 uredbe o Euro 5 in 6 ter člena 13 Uredbe Komisije (ES) št. 692/2008 ter stopnje skladnosti večjih proizvajalcev originalne opreme v Evropi z navedenima členoma.

Ocena skladnosti je osredotočena predvsem na delovanje sistema prek spletišč z IPV, ki neodvisnim serviserjem zagotavljajo dostop do potrebnih informacij o vozilih.

V študiji se na splošno ugotavlja, da se je stopnja skladnosti s predpisi IPV v zadnjih nekaj letih izboljšala. Proizvajalci originalne opreme so vložili precej truda v zagotovitev, da njihovi sistemi dajejo potrebne informacije v skladu s predpisi IPV.

Večina vprašanj, povezanih z dostopom do IPV prek spletišč proizvajalcev originalne opreme, bo večinoma rešenih z uvedbo standardov CEN/ISO, ki zagotavljajo standardizirano obliko za IPV, ki se posredujejo prek spletišč proizvajalcev originalne opreme. Izjemi sta dostop do informacij o zbirnih podatkih o delih, določenih z identifikacijsko številko vozila (VIN), in diagnostični podpori vozilu na daljavo.